જામનગરના આરટીઆઈ એક્ટિવિસ્ટ કલ્પેશ આશાણીએ આક્રોશ વ્યક્ત કરતા જણાવ્યું છે કે, જામનગર શહેરમાં ટ્રાફિકને નડતરરૃપ પથારાવાળા, રેંકડી, કેબિનો ટ્રાફિક વ્યવસ્થા ખોરવી નાંખે છે. જો તેને સમજાવવાનો પ્રયાસ કરવામાં આવે તો લોકો સાથે ઝઘડા કરે છે અને અમો હપ્તા આપીએ છીએ માટે કોઈ દૂર ખસેડી શકે તેમ નથી. તમારાથી થાય તે કરી લેજો તેવું ઉદ્ધતાઈભર્યું વર્તન કરતા હોય છે. આ અંગે ટ્રાફિક શાખાના અધિકારીને ફરિયાદ કરી તો તેવો કહે છે કે આ કામ મહાનગરપાલિકાનું છે. મહાનગરપાલિકામાં ફરિયાદ કરવામાં આવે તો ત્યાંથી ટ્રાફિક શાખામાં ધક્કો મારવામાં આવે છે. મહાનગરપાલિકા દ્વારા નો હોકિંગ ઝોન જાહેર કરવામાં આવ્યા છે, પરંતુ તેની અમલવારી કરવામાં આવતી નથી. ગુજરાત હાઈકોર્ટનો પણ હુકમ છે, પરંતુ તેની પણ અમલવારી કરવામાં આવતી નથી.